KYK: Hoekom gaan Netwerk24 hof toe oor Nkandla-verslag | Netwerk24
Deur Adriaan Basson 04 Februarie 2016 14:43
Die land is in 'n groter krisis as wat ons dink indien die spesiale ondersoekeenheid (SOE) sy Nkandla-verslag gesuiwer het om pres. Jacob Zuma te beskerm. Daarom bring Netwerk24 'n hofaansoek teen die SOE om die meer as 20 voorlopige Nkandla-verslae in die hande te kry.
Soos wat die Watergate-skandaal oudpres. Richard Nixon van Amerika se politiek loopbaan in 1974 beëindig het, lyk dit al hoe meer of die Nkandla-skandaal pres. Jacob Zuma se einde vinnig nader bring.
Vertroue in Zuma is op 'n laagtepunt en mens hoor al hoe meer opvolgpraatjies in die ANC.
Dis verkiesingsjaar en Zuma en die ANC is in die moeilikheid.
Zuma se bisarre skikkingsvoorstel in die konstitusionele hof beklemtoon die desperaatheid van ons teflon-president. Waarom wil Zuma skielik betaal vir die opknappings aan sy Nkandla-woning?
Ongelukkig is dit nie weens 'n nuutgevonde sin van verantwoordbaarheid of respek vir die openbare beskermer nie. Dis verkiesingsjaar en Zuma en die ANC is in die moeilikheid. Veral in Gauteng waar die kiesers hulle reeds in 2014 by die stembus vir Nkandla gestraf het.